和答德秀長句
作者：歐陽澈
朝代：宋

paragraphs: 摩雲標格儒林秀，濯濯美如春月柳。
毫顛文陣轟雷槌，字勢龍蛇翻夭矯。
才名藉甚燭景星，卓然可獨尊南斗。
締交雲路許攀鱗，談我諄諄不離口。
層樓長記聳詩肩，吟苦任渠嘲太瘦。
驚人險語骨毛寒，元白危壇俱壓倒。
讀之真恐化雄虹，按劍徘徊方敢造。
六丁收拾富巾箱，貪夫探得人間寶。
暗中輕擲道塗人，相視誰論瓊玖報。
强搜斐句答慇懃，當恕人才有能否。